REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/301-21

07. jul 2021. godine

B e o g r a d

ZAPISNIK

SA 35. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 7. JULA 2021. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Dragana Barišić, Darko Laketić, Luka Kebara, Ivana Nikolić, Nebojša Bakarec, Marina Raguš i Branimir Jovanović.

Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora i Nina Pavićević, zamenik Uglješe Markovića, člana Odbora.

Sednici nisu prisustvovali članovi Odbora: Veroljub Matić, Branimir Spasić, Miroslav Kondić, Sandra Božić, Đorđe Milićević, Uglješa Marković, Mira Petrović i Šaip Kamberi.

Na poziv predsednika Odbora sednici je prisustvovao i Branko Marinković, zamenik geralnog sekretara Narodne skupštine Republike Srbije.

Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (03 Broj 013-1264/21 od 07. jula 2021. godine);

2. Razmatranje zahteva generalnog sekretara Narodne skupštine za davanje saglasnosti za zasnivanje radnog odnosa na neodređeno vreme sa novim licima (21 broj: 112-1257/21 od 07. jula 2021. godine).

**Prva tačka dnevnog reda:** Razmatranje Odluke Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini

Predsednik Odbora je konstatovao da su svi prisutni primili Odluku Republičke izborne komisije o dodeli mandata Dušanu Mariću. Ukazao je i da se sa predmetnom odlukom kao i Uverenjem o izboru ovog narodnog poslanika mogu upoznati i u sistemu e - parlamenta.

Predsednik Odbora je predložio da Odbor Narodnoj skupštini podnese Izveštaj sa predlogom da Narodna skupština konstatuje potvrđivanje mandata novoizabranom narodnom poslaniku Dušanu Mariću.

Diskusije nije bilo.

Odbor je, na predlog predsednika, većinom usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnom poslaniku Maji Grbić, izabranoj sa Izborne liste ALEKSANDAR VUĆIĆ – ZA NAŠU DECU, ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnog poslanika Dušana Marića, izabranog sa Izborne liste ALEKSANDAR VUĆIĆ – ZA NAŠU DECU i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Dušanu Mariću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda:** Razmatranje zahteva generalnog sekretara Narodne skupštine za davanje saglasnosti za zasnivanje radnog odnosa na neodređeno vreme sa novim licima.

Zamenik geralnog sekretara, Branko Marinković, obrazložio je podneti zahtev navodeći da je izmenama Zakona o budžetskom sistemu iz 2020. godine dozvoljena mogućnost korisnicima javnih sredstava da bez posebne dozvole u tekućoj kalendarskoj godini prime u radni odnos na neodređeno vreme do 70 % od broja lica kojima je prestao radni odnos na neodređeno vreme, po bilo kom osnovu u prethodnoj kalendarskoj godini. U nastavku je izneo da bi poštujući navedenu metodologiju u Službi Narodne skupštine, po tom osnovu, bez saglasnosti moglo da bude zaposleno ukupno šest novih lica ali potrebe posla su takve da je neophodno zasnovati radni odnos sa ukupno devet lica. Zamenik generalnog sekretara je svoje izlaganje zaključio navodeći da je generalni sekretar Narodne skupštine je 07. jula 2021. godine, podneo Odboru za administrativno-budžetska i mandatno-imunitetska pitanja zahtev za dobijanje saglasnosti za zasnivanje radnog odnosa putem javnog konkursa, sa devet novih lica, na neodređeno vreme i to za: 2 izvršioca, u zvanju referenta; 2 izvršioca, u zvanju mlađeg savetnika; 2 izvršioca, u zvanju savetnika i 3 izvršioca, u zvanju samostalnog savetnika.

Diskusije nije bilo.

Odbor je na predlog predsednika jednoglasno usvojio zahtev generalnog sekretara Narodne skupštine i dao saglasnost za zasnivanje radnog odnosa na neodređeno vreme sa novim licima.

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović